## Uredba o izmjenama i dopunama Uredbe o unutarnjem ustrojstvu Ministarstva kulture

### NN 142/2006 (28.12.2006.), Uredba o izmjenama i dopunama Uredbe o unutarnjem ustrojstvu Ministarstva kulture

# VLADA REPUBLIKE HRVATSKE

**3212**

Na temelju članka 60. stavaka 1. i 2. Zakona o sustavu državne uprave (»Narodne
novine«, br. 75/93, 92/96, 48/99, 15/2000, 127/2000, 59/2001 i 199/2003), Vlada
Republike Hrvatske je na sjednici održanoj 21. prosinca 2006. godine donijela

## UREDBU

### O IZMJENAMA I DOPUNAMA UREDBE O UNUTARNJEM USTROJSTVU MINISTARSTVA KULTURE

Članak 1.

U Uredbi o unutarnjem ustrojstvu Ministarstva kulture (»Narod­ne novine«, br.
81/2006 i 98/2006), u članku 2. točki 2. podtočka 2.1. mijenja se i glasi:
»2.1. Odjel za opće, kadrovske i tehničke poslove
2.1.1. Odsjek za opće i kadrovske poslove
2.1.2. Odsjek za tehničke poslove«.
Podtočka 2.2., briše se.
U točki 3. podtočke 3.1., 3.2. i 3.3. mijenjaju se i glase:
»3.1. Odjel za međunarodnu kulturnu suradnju
3.1.1. Odsjek za bilateralnu kulturnu suradnju
3.1.2. Odsjek za multilateralnu kulturnu suradnju
3.2. Odjel za UNESCO
3.3. Odjel za kulturnu kontaktnu točku«.
U točki 8. podtočka 8.5. mijenja se i glasi:
»8.5. Odjel za pravne i inspekcijske poslove zaštite prirode«.
Podtočka 8.6., briše se.

Članak 2.

U članku 4. naslov i tekst točke 2.1. mijenja se i glasi:
»2.1. Odjel za opće, kadrovske i tehničke poslove
U Odjelu za opće, kadrovske i tehničke poslove vode se osob­ni očevidnici za
službenike i namještenike Ministarstva, izrađuju rješenja o prijmu, rasporedu na
radna mjesta i ostalim pravima i obvezama službenika i namještenika
Ministarstva, vode potrebne kadrovske evidencije, te poslovi upravljanja
kadrovima. Obavljaju se poslovi pisarnice, prijepisa i pismohrane, poslovi
nabave, pomoćno--tehnički poslovi – vozača, vratara, dostavljača, domara,
održavanja čistoće, umnožavanja pisanog materijala, kao i drugi poslovi sukladno
nalozima i naputcima tajnika Ministarstva.«.
Naslov i tekst točke 2.2. Odjel za tehničke poslove, brišu se.

Članak 3.

Članak 5. mijenja se i glasi:
»Uprava za međunarodnu kulturnu suradnju obavlja upravne i stručne poslove
međunarodne kulturne suradnje, pripreme međunarodnih sporazuma, programa i
protokola o kulturnoj suradnji, te osigurava njihovo izvršavanje, izrade
stručnih analiza i informacija o međunarodnoj kulturnoj suradnji, skrbi o
ostvarivanju kulturnih veza s Europskom unijom, UNESCO-om, Vijećem Europe i
drugim vladinim i nevladinim međunarodnim organizacijama, valorizira ostvarenu
suradnju, pomaže programe kulturne suradnje s pripad­nicima hrvatskog naroda u
drugim zemljama i potiče programe zadovoljavanja njihovih kulturnih potreba,
obavlja i druge poslove po nalogu i naputku ministra, odnosno čelnika Uprave. U
Upravi se ustrojavaju:
3.1. Odjel za međunarodnu kulturnu suradnju
U Odjelu za međunarodnu kulturnu suradnju obavljaju se poslovi vezani uz
bilateralnu kulturnu suradnju s europskim državama i izvaneuropskim državama,
poslovi vezani uz suradnju na multilateralnom planu (Vijeće Europe, Europska
unija), poslovi vezani uz suradnju s ostalim europskim i izvaneuropskim
međunarodnim organizacijama i asocijacijama, kao i drugi poslovi sukladno nalogu
i naputku čelnika Odjela, odnosno čelnika Uprave.
U Odjelu se ustrojavaju:
3.1.1. Odsjek za bilateralnu kulturnu suradnju
U Odsjeku za bilateralnu kulturnu suradnju obavljaju se poslovi vezani uz
bilateralnu kulturnu suradnju s europskim i izvaneuropskim državama, te drugi
poslovi sukladno nalogu i naputku čelnika Odjela, odnosno čelnika Uprave.
3.1.2. Odsjek za multilateralnu kulturnu suradnju
U Odsjeku za multilateralnu kulturnu suradnju obavljaju se poslovi vezani uz
multilateralnu kulturnu suradnju, poslovi suradnje s međunarodnim organizacijama
i asocijacijama, te drugi poslovi sukladno nalogu i naputku čelnika Odjela,
odnosno čelnika Uprave.
3.2. Odjel za UNESCO
U Odjelu za UNESCO obavljaju se poslovi usklađivanja djelat­nosti Hrvatskog
povjerenstva za UNESCO i Stalne misije Republike Hrvatske pri UNESCO-u,
koordinacije rada i sudjelovanja članova Povjerenstva u aktivnostima UNESCO-a na
međunarodnoj razini, koordinacije aktivnosti između Povjerenstva, Vlade
Republike Hrvatske, nadležnih ministarstava i odgovarajućih institucija sa
Stalnom misijom pri UNESCO-u, Tajništvom UNESCO-a i nacionalnih povjerenstava
država članica, kao i drugi poslovi sukladno nalogu i naputku čelnika Odjela,
odnosno čelnika Uprave.
3.3. Odjel za kulturnu kontaktnu točku
U Odjelu za kulturnu kontaktnu točku obavljaju se poslovi: promicanje programa i
sudjelovanja hrvatskih predstavnika u programu Kultura; održavanje redovitih
kontakata s različitim institucijama; doprinos komplementarnosti između
aktivnosti programa Kultura i nacionalnih mjera potpore; širenje informacija o
programima Europske zajednice, ažuriranje baze podataka o kulturnim korisnicima
određene zemlje; objavljivanje poziva za prijavu programa, pružanje tehničke
pomoći za prezentaciju prijavnice za program Kultura; širenje iskustava kao
načina promicanja Programa i poticanja budućih sudionika na sudjelovanje, te
približavanje rezultata građanima, kao i ostali poslovi sukladno nalogu i
naputku čelnika odjela, odnosno čelnika Uprave.«.

Članak 4.

U članku 7. stavak 1. mijenja se glasi:
»Uprava za kulturni razvitak i kulturnu politiku obavlja uprav­no-stručne,
stručno-analitičke i informacijsko-dokumentacijske poslove. To su poslovi vezani
uz djelatnost i rad muzeja i galerija te knjižnica, poslovi informatizacije
ustanova u kulturi, praćenje stanja u tim područjima i poduzimanje mjera za
unaprjeđivanje tih djelatnosti, njihove infrastrukture i programske djelatnosti,
poslovi vezani uz organiziranje i vođenje informacijsko-dokumentacijske
djelatnosti za područje kulturne baštine i kulture, praćenje, proučavanje i
istraživanje područja kulture, kulturnog razvitka i kulturne politike, te
organiziranje izdavačke djelatnosti Ministarstva. Uprava obavlja i druge poslove
sukladno nalogu i naputku ministra, odnosno čelnika Uprave.«.

Članak 5.

U članku 10. naslov i tekst točke 8.5. mijenja se i glasi:
»8.5. Odjel za pravne i inspekcijske poslove zaštite prirode
Odjel za pravne i inspekcijske poslove zaštite prirode obavlja upravno-pravne
poslove u području zaštite prirode, izrađuje nacrte i prijedloge sustavnih i
drugih zakona iz djelokruga Uprave, priprema i daje mišljenja o primjeni propisa
u svezi s provedbom inspekcijskog nadzora, sudjeluje u izradi zakona i drugih
propisa iz djelokruga Uprave, postupa po predstavkama i pritužbama građana te
zahtjevima nadležnih tijela za odnose s građanstvom koje su upućene ovoj Upravi,
obavlja poslove inspekcije nad primjenom propisa iz područja zaštite prirode,
nadzire korištenje i uporabu zaštićenih dijelova prirode, stanje kakvoće i
provođenje mjera zaštite prirode, obavlja nadzor u postupanju zaštićenim
biljnim, gljivljim i životinjskim vrstama, obavlja nadzor prekograničnog prometa
zaštićenim vrstama u suradnji s inspekcijom zaštite prirode drugih zemalja,
organizira i sudjeluje u zajedničkom nadzoru s inspekcijama drugih državnih
tijela postupajući temeljem odredbi međunarodnih propisa, obavlja nadzor nad
držanjem i uzgojem zaštićenih i drugih divljih vrsta za koje je potrebno
ishoditi dopuštenje, obavlja nadzor provođenja mjera donesenih inspekcijskim
rješenjem i rješenjima izdanim temeljem zakona o zaštiti prirode, osigurava
izvršavanje mjera naloženih nadzorom i predlaže mjere zaštite prirode, predlaže
i sudjeluje u izradi uputa iz područja zaštite prirode i inspekcijskog nadzora,
sudjeluje u izradi zakona i drugih propisa iz djelokruga rada inspekcije zaštite
prirode, nadzire rad sudionika u sustavu zaštite prirode, izrađuje i podnosi
izvješća iz djelokruga inspekcije zaštite prirode, postupa po predstavkama i
pritužbama građana te zahtjevima nadležnih tijela za odnose s građanstvom,
obavlja nadzor temeljem Zakona o genetski modificiranim organizmima (GMO), te
obavlja i druge poslove sukladno nalogu i naputku čelnika Odjela, odnosno
čelnika Uprave.«.
Naslov i tekst točke 8.6., briše se.

Članak 6.

U tabelarnom prikazu okvirnog broja državnih službenika i namještenika ne
mijenja se ukupni broj državnih službenika i namještenika potrebnih za
obavljanje poslova iz djelokruga Ministarstva kulture, već se postojeći broj
raspoređuje sukladno novoustrojenim odjelima i odsjecima.
Novi tabelarni prikaz okvirnog broja državnih službenika i namještenika potreban
za obavljanje poslova iz djelokruga Ministarstva utvrđuje se u tablici koja je
sastavni dio ove Uredbe i koja se ne objavljuje se u »Narodnim novinama«.

Članak 7.

Ministar kulture uskladit će Pravilnik o unutarnjem redu Ministarstva s
odredbama ove Uredbe, u roku od 30 dana od dana njezina stupanja na snagu.

Članak 8.

Ova Uredba stupa na snagu danom objave u »Narodnim novinama«.

Klasa: 023-03/06-01/14
Urbroj: 5030108-06-7
Zagreb, 21. prosinca 2006.

Potpredsjednica Vlade
i ministrica obitelji, branitelja i
međugeneracijske
solidarnosti
**Jadranka Kosor, dipl. iur**., v. r.

Uredba, NN 142/2006-3212
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)